Paul Iacob a avut o dispută aprinsă cu unul dintre suporterii giuleștenilor după meciul pierdut cu Universitatea Craiova. Lucrurile au degenerat puțin și momentul a fost unul foarte tensionat. Însă, la antrenamentul Rapidului din Vinerea Mare a avut loc un miracol.
Apropierea Paștelui a adus un miracol la antrenamentul Rapidului. Robert Niță a dezvăluit că Paul Iacob și suporterul cu care s-a certat s-au împăcat. Cei doi au stat de vorbă, iar la final, fundașul giuleștenilor i-a dat acestuia un tricou.
“A fost faimosul incident de la finalul meciului dintre Iacob și un suporter. Știi cum e la fotbal ‘Nu mă ține că mă întorc’.
El s-a dus să se certe. Suporterul i-a zis câte ceva, el a reacționat. A fost supărat și după înfrângere, pentru că lumea a început să îi apostrofeze.
Iacob și cei din conducerea clubului l-au identificat pe suporterul respectiv și au luat legătura cu el. A fost invitat la antrenament astăzi.
A stat de vorbă cu Iacob și a primit un tricou. Este și săptămâna Sfântă și s-au împăcat”, a anunțat Robert Niță în exclusivitate la FANATIK SUPERLIGA.
“Omul a spus ‘Eu sunt suporter și viața mea este Rapidul. Eu mă duc acasă și nu vorbesc cu nevastă-mea, nu mănânc. Înnebunesc când echipa asta ia bătaie. Am greșit’.
Iacob a zis că ‘Mi-am dat seama imediat după meci că am sărit calul’. El și-a cerut scuze imediat la flash-interviu. Lucrurile sunt normale acum și este bine așa. Echipă fără suporteri sau suporteri fără echipă nu se poate.
La antrenamentul de azi-dimineață. Când s-au văzut a fost totul foarte OK. Domnul de la primul apel a arătat disponibilitatea să vină. Putea omul să stea acasă.
E un mare rapidist, nu lipsește de la niciun meci, suferă mult când nu merge echipa și și-a arătat disponibilitatea să vină la bază. A stat de vorbă cu toți jucătorii și l-au primit bine”, a mai spus Robert Niță la FANATIK SUPERLIGA.